നര്ക്കോട്ടിക് ജിഹാദ്: ബിഷപ്പിനെ പിന്തുണച്ച് യൂത്ത് കോണ്ഗ്രസ് നര്ക്കോട്ടിക് ജിഹാദ് വിഷയത്തില് പാലാ രൂപത ബിഷപ്പ് മാര് ജോസഫ് കല്ലറങ്ങാട്ടിനെ പിന്തുണച്ച് യൂത്ത് കോണ്ഗ്രസ് പാലാ മണ്ഡലം കമ്മിറ്റി. ബിഷപ്പ് ഉന്നയിച്ച് സാമൂഹ്യ ആശങ്കയാണെന്ന് യൂത്ത് കോണ്ഗ്രസ് വിലയിരുത്തി. പരാമര്ശത്തിന്റെ പേരില് ബിഷപ്പിനെ വേട്ടയാടാന് അനുവദിക്കില്ലെന്നും യൂത്ത് കോണ്ഗ്രസ് വ്യക്തമാക്കി. വിഷയത്തില് നീതിയുക്തമായ അന്വേഷണം നടത്തി യാഥാര്ഥ്യങ്ങള് പുറത്തു കൊണ്ടുവരാന് സര്ക്കാര് തയ്യാറാകണം. സിപിഐഎമ്മും ബിജെപിയും ഇക്കാര്യത്തില് രാഷ്ട്രീയ മുതലെടുപ്പിന് ശ്രമിക്കുകയാണെന്നും പാലാമണ്ഡലം കമ്മിറ്റി ആരോപിച്ചു. ലവ് ജിഹാദിനൊപ്പം നാര്ക്കോട്ടിക് ജിഹാദുമുണ്ടെന്നായിരുന്നു ബിഷപ്പ് മാര് ജോസഫ് കല്ലറങ്ങാട്ടിന്റെ പ്രസ്താവന. കത്തോലിക്ക യുവാക്കളില് മയക്കുമരുന്ന് ഉപയോഗം വ്യാപകമാക്കാന് പ്രത്യേകം ശ്രമങ്ങള് നടക്കുന്നുണ്ട്. ലവ് ജിഹാദില്ലെന്ന് സ്ഥാപിക്കാന് ശ്രമിക്കുന്നവര് കണ്ണടച്ച് ഇരുട്ടാക്കുകയാണ്. ഇതിന് സഹായം നല്കുന്ന ഒരു വിഭാഗം കേരളത്തില് പ്രവര്ത്തിക്കുന്നുണ്ടെന്നും ബിഷപ്പ് പറഞ്ഞിരുന്നു. ബിഷപ്പിന്റെ പ്രസ്താവന വിവാദമായതോടെ പരാതിയുമായി എസ്ഐഒ രംഗത്തെത്തി. ബിഷപ്പിനെതിരെ എസ്ഐഒ സംസ്ഥാന ജനറല് സെക്രട്ടറി അന്വര് സലാഹുദ്ദീന് മുഖ്യമന്ത്രിക്കും ഡിജിപിക്കും പരാതി നല്കി. Story Highlight: youth congress support bishop